આપણે મંદિરોમાં દર્શનાર્થે જઇએ છીએ ત્યારે આપણને કેટલીક જગ્યાએ આખી ભીંતો તકતીઓથી ભરેલી જોવા મળે છે. આ તકતીઓની કિંમત કેટલી કહેવાય? તકતી એટલે કીર્તિ હેતુ માટે લગાવાય તે અને જ્યાં કીર્તિ હેતુ ઢગલાબંધ હોય ત્યાં માણસ જુએ જ નહીં અને વિચારે કે આમાં શું વાંચવાનું? આખા મંદિરમાં એક જ તકતી હોય તો કોઇને વાંચવાની ઇચ્છા થાય પણ ખરી, પરંતુ જ્યાં ઢગલાબંધ કે આખે આખી ભીંતો તકતીઓથી ભરપૂર હોય તો શું થાય? આમ છતાં ઘણા લોકો કહે છે કે મારી તકતી મુકાવજો. લોકોને તકતીઓ જ પસંદ છે. આજકાલ લોકોને પોતાની નામના તથા કીર્તિ વધે તે માટે પ્રયત્નો કરવા ગમતા હોય છે. તેથી તેઓ જ્યાં તેમના નામનાં બોર્ડ લાગે ત્યાં દાનનો દરિયો વહાવી દે છે, પરંતુ જરૂરિયાતમંદને મદદ કરતાં તેમનો જીવ ખચકાય છે. સમાજ માટે આ બાબત ખોટી છે.